Sateen tullen
Piipitti, piipitti pieni lintu,
 Itkien illansuussa.
 Sadetta, sadetta, sadetta itki
 Se lintunen leppäpuussa.

 Paistoi aurinko pilven alta,
 Sinersi taivas ja vesi.
 Välkyssä veen siniharmaan pääsky
 Siipensä sulkaa pesi.

 Aavisti saavansa sadetta heinä,
 Ilosta huiski ja häilyi.
 Virran pyörteessä päivän silmä
 Tähtinä tanssien päilyi.

 Vihersi kirkkaammin koivun virpi.
 Huojutti oksaa tuuli,
 Kurkisti sulhoa kielon kukka,
 Kuolleeksi kaiketi luuli.

 Kohisi, kohisi virran kuohu,
 Humisi latvat puiden.
 Äkkiä katkesi kielonkukalta
 Langat haaveiluiden:

 Purjehti synkeä pilvenjönkä
 Harmajan taivaan rataa,
 Sammutti sirkeän päivänsilmän.
 Kuiskina käypi: ”Jo sataa!”

1917